Na osnovu člana 1 stav 2 i člana 7 stav 1 i 2 Zakona o boravišnoj taksi ("Sl. list RCG" broj 11/04,13/04 i "Sl. list CG" broj 48/15), člana 38 stav 1 tačka 8 Zakona o lokalnoj samoupravi ( „Službeni List CG“, broj 02/18),člana 46 tačka 8 Statuta opštine Rožaje ( "Sl. list CG",- Opstinski propisi broj 38/18) Skupština opštine Rožaje, dana 31.07. 2019 godine, **donijela je:**

**ODLUKU**

**o boravišnoj taksi**

**Član 1**

Ovom Odlukom uvodi se boravišna taksa na teritoriji Opštine Rožaje, utvrđuje njena visina kao i vršenje poslova kontrole prikupljanja i plaćanja boravišne takse.

Boravišna taksa je novčani iznos koji plaća lice koje izvan svog prebivališta koristi usluge smještaja u smještajnom objektu u kojem se obavlja turistička ili ugostiteljska djelatnost (u daljem tekstu: smještajni objekat).

Smještajnim objektom u smislu stava 1 ovog člana smatra se hotel, motel, pansion, turistički apartman, odmaralište, kamp, planinarski dom, soba za iznajmljivanje, i svi drugi objekti u kojima se pružaju usluge smještaja.

Boravišnu taksu podjednakim uslovima plaćaju i strani državljani.

**Član 2**

Boravišnu taksu ne plaćaju: 1) djeca do 12 godina starosti;

2) lica sa teškim čulnim i tjelesnim smetnjama (slijepi, gluvi, distrofičari i dr.);

3) lica upućena na banjska i klimatska liječenja, odnosno specijalizovanu rehabilitaciju od nadležne ljekarske komisije;

4) lica koja obavljaju sezonske poslove sa prijavljenim boravkom u turističkom mjestu;

5) lica koja neprekidno borave u objektu za smještaj duže od 30 dana;

6) učesnici školskih ekskurzija, odnosno učenici i studenti čiji boravak organizuju škole i fakulteti u okviru redovnih programa, održavanja sportskih i kulturnih manifestacija;

7) strani državljani koji su po međunarodnim konvencijama i sporazumima oslobođeni plaćanja taksa;

8) strani državljani koji organizovano, preko zvaničnih humanitarnih organizacija, dolaze radi pružanja humanitarne pomoći.

 Lica iz stava 1 ovog člana ne plaćaju boravišnu taksu ako podnesu dokaz o ispunjavanju uslova utvrđenih u istom stavu (članska karta, potvrda škole, ljekara, ljekarski uput i dr.).

Boravišnu taksu umanjenu za 50% plaćaju lica od 12 do 18 godina starosti i lica do 29 godina starosti koja su članovi međunarodnih omladinskih organizacija i koriste usluge noćenja u omladinskim objektima za smještaj koji su uključeni u međunarodnu mrežu omladinskih objekata za smještaj IYHE.

**Član 3**

 Visina boravišne takse utvrđuje se u iznosu od EUR 0,80 po osobi i noćenju.

Boravišna taksa prihod je turističke organizacije.

 Prikupljena sredstva od boravišne takse koriste se: 1) 80% za finansiranje djelatnosti lokalnilh turističkih organizacija, od čega:

 - 10% sredstava se izdvaja za projekte valorizacije kulturne baštine, koji se odnose na arheološka istraživanja, konzervatorske i restauratorske radove, rekonstrukciju i promociju kulturnih dobara; - 10% sredstava se izdvaja za poboljšanje uslova boravka turista i podizanje nivoa kvaliteta turističke ponude;

2) 20% za finansiranje programa Nacionalne turističke organizacije.

 Naplatu boravišne takse vrši pravno lice, preduzetnik i fizičko lice odnosno vlasnik, zakupac ili korisnik objekta (u daljem tekstu: davalac smještaja)

 Davalac smještaja je dužan da u račun za uslugu smještaja posebno iskaže iznos boravišne takse, a u slučajevima iz člana 2 ove odluke da navede osnov oslobađanja od plaćanja boravišne takse. Davalac smještaja vodi evidenciju o obračunatoj i plaćenoj boravišnoj taksi u knjizi, odnosno drugoj odgovarajućoj evidenciji.

 Davalac smještaja je dužan da nadležnom poreskom organu, do 15-og u mjesecu za prethodni mjesec, dostavi izvještaj o broju korisnika usluga smještaja i iznosu obračunate i naplaćene boravišne takse.

**Član 4**

 Sredstva od naplaćene boravišne takse davalac smještaja uplaćuje u roku od pet dana po isteku svakih 15 dana u mjesecu, odnosno po isteku mjeseca.

**Član 5**

Davalac smještaja dužan je da u roku od 24 sata po dolasku turista kojima pruža usluge smještaja prijavi dolazak turista lokalnoj turističkoj organizaciji Rožaje

Lokalna turistička organizacija dužna je da tačno, potpuno i ažurno vodi evidenciju prijava i odjava turista iz stava 1 ovog člana.

 Poslove kontrole prikupljanja i plaćanja boravišne takse kao i vođenje odgovarajuće evidencije vrši Sekretarijat za finansije i ekonomski razvoj

**Član 6**

Na sva pitanja koja nijesu uređena ovom Odlukom primjenjuju se odredbe Zakona o boravišnoj taksi.

**Član 7**

Ovom odlukom prestaje da važi Odluka o boravišnoj taksi („Sl. list RCG“ broj 39/04).

**Član 8**

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

 Broj :195

 Rožaje, 31.07.2019 godine

 SKUPŠTINA OPŠTINE ROŽAJE

Predsjednik,

 Almir Avdić,s.r.